**La început**

*Dumitru Negrea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Clipa aceea pe care

O apăr în suflet mereu,

Când după noapte răsare

Lumina-nceputului meu;

Când de prin neguri se-arată

Venind dintr-un tragic abis,

Scânteia mult așteptată

Și zorii apar după vis;

Rău nu mai este nici vântul

Ce lumea întreag-o bătea,

Din liniște e cuvântul

Ce pune lumină în stea;

Cuprinde vraja pământul

Ce-adânc în deșerturi dormea,

În zbor se înalță cântul

Ce-aprinde dimineața mea;

Chemarea luminii de ieri

Învie un antic ecou,

Străbătând dinspre nicăieri:

E clipa când mă nasc din nou!

3 Ianuarie 2015